Hvað hefur vísindamaðurinn Eyja Margrét Brynjarsdóttir rannsakað ? Eyja Margrét Brynjarsdóttir er prófessor í heimspeki og hagnýtri siðfræði við Sagnfræði - og heimspekideild Háskóla Íslands . Rannsóknir hennar á síðustu árum hafa verið innan félagslegrar heimspeki , einkum félagslegrar frumspeki og félagslegrar þekkingarfræði , auk femínískrar heimspeki . Meðal annars hefur hún fengist við heimspeki peninga , bæði frá frumspekilegu og félagslegu sjónarhorni , stýrði verkefninu Veruleiki peninga sem styrkt var af Rannsóknasjóði 2015 til 2017 og sendi í framhaldi af því haustið 2018 frá sér bókina The Reality of Money : The Metaphysics of Financial Value sem gefin er út af Rowman and Littlefield International . Í framhaldi af því sem hún fjallaði um í bókinni er hún um þessar mundir að skoða ýmislegt sem varðar efnahagslegan ójöfnuð , verðleikahugtakið og eignarhald á peningum . Rannsóknir Eyju Margrétar Brynjarsdóttur á síðustu árum hafa verið innan félagslegrar heimspeki , einkum félagslegrar frumspeki og félagslegrar þekkingarfræði , auk femínískrar heimspeki . Eyja stundar jafnframt rannsóknir á valdatengslum samfélagshópa , bæði frá frumspekilegu og þekkingarfræðilegu sjónarhorni , og skoðar meðal annars þekkingarlegt ranglæti og þekkingarlegar og tilfinningalegar afvegaleiðingar , sérstaklega með tilliti til valdamisræmis í samfélaginu , og er til dæmis að skoða sérstaklega svokallaða gaslýsingu og hvernig hún er notuð með kerfislægum hætti gegn valdalitlum hópum til að viðhalda valdamisræmi . Eyja hefur birt greinar bæði innanlands og utan - um stöðu kvenna og annarra jaðarsettra hópa innan heimspekihefðarinnar , auk þess að fjalla um túlkun og útfærslu heimspekihefða , svo sem pólitíska túlkun rökgreiningarheimspeki . Hún hefur einnig fjallað um efni á borð við gagnrýna hugsun og vísindatúlkun , með áherslu á jaðarsetta hópa sem handhafa þekkingar . Eyja hefur verið ritstjóri Hugar , tímarits um heimspeki , Ritsins , tímarits Hugvísindastofnunar HÍ , og Lærdómsrita Bókmenntafélagsins . Hún hefur haldið fjölda erinda um rannsóknir sínar á ráðstefnum og sem gestafyrirlesari hjá háskólum víða um heim og leggur mikið upp úr rannsóknarsamstarfi við fræðimenn erlendis . Hún dvaldi sem gestafræðimaður við Centre for the Study of Mind in Nature hjá Oslóarháskóla vorið 2011 og við málvísinda - og heimspekideild Massachusetts Institute of Technology haustið 2016 . Eyja er fædd í Reykjavík árið 1969 . Hún lauk stúdentsprófi af eðlisfræðibraut Menntaskólans við Hamrahlíð 1988 og lagði fyrst stund á nám í stærðfræði og píanókennslu áður en hún rataði í heimspekinám . Hún lauk BA-prófi í heimspeki frá Háskóla Íslands 1993 , MA-prófi í heimspeki frá Cornell University 1997 og Ph . D-prófi í heimspeki frá sama skóla 2007 með ritgerðinni „ Instances of Instantiation : Distinguishing Between Subjective and Objective Properties , “ sem fellur undir frumspeki , hugspeki og þekkingarfræði . Eyja hefur tekið virkan þátt í ýmsum samfélagsstörfum tengdum vísindum og fræðum og skrifað pistla sem birst hafa á almennum vettvangi . Hún er í stjórn Vísindafélags Íslendinga , sem hefur verið öflugt í vísindamiðlun á síðustu árum , var einn af aðstandendum #MeToo - átaks kvenna í vísindum og hefur að undanförnu haldið erindi og lagt stund á greinaskrif um #MeToo - tengd málefni frá heimspekilegu sjónarhorni .